CELEX: 62008TN0068
Language: sk
Date: 2008-02-06 00:00:00
Title: Vec T-68/08: Žaloba podaná 6. februára 2008 – FIFA/Komisia

26.4.2008   
            
            
               SK
            
            
               Úradný vestník Európskej únie
            
            
               C 107/30
            
         Žaloba podaná 6. februára 2008 – FIFA/Komisia
   (Vec T-68/08)
   (2008/C 107/51)
   Jazyk konania: angličtina
   Účastníci konania
   
      Žalobkyňa: Fédération Internationale de Football Association (FIFA) (Zürich, Švajčiarsko) (v zastúpení: E. Batchelor, F. Young, Solicitor a A. Barav, advokáti)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť v celom rozsahu alebo čiastočne rozhodnutie Komisie 2007/730/ES zo 16. októbra 2007 o zlučiteľnosti opatrení, ktoré má prijať Spojené kráľovstvo podľa článku 3a ods. 1 smernice Rady 89/552/EHS o koordinácii určitých ustanovení zákonov, iných právnych predpisov alebo správnych opatrení v členských štátoch týkajúcich sa vykonávania činností televízneho vysielania, s právnymi predpismi Spoločenstva, najmä jeho články 1 až 3 v rozsahu, v akom sa týkajú FIFA World Cup™,
            
         
               —
            
            
               zaviazať Komisiu na znášanie vlastných trov konania a nahradenie trov konania FIFA vzniknutých v tomto konaní.
            
         Žalobné dôvody a hlavné tvrdenia
   Podľa článku 3a smernice Rady 89/552/EHS (1) členský štát môže vypracovať zoznam športových alebo iných udalostí, ktoré považuje za „udalosti veľkého významu pre spoločnosť“. Udalosti uvádzané na zozname nemôžu byť predmetom výlučných vysielacích práv, ktoré bránia tomu, aby podstatná časť verejnosti v tomto členskom štáte nemala možnosť sledovať takúto udalosť prostredníctvom priameho prenosu alebo zo záznamu vo voľne dostupnom televíznom vysielaní.
   Žalobkyňa žiada zrušenie rozhodnutia Komisie 2007/730/ES zo 16. októbra 2007 (2), ktorým Komisia určila, že zoznam vypracovaný Spojeným kráľovstvom podľa článku 3a ods. 1 smernice Rady 89/552/EHS uvádzajúci všetkých 64 zápasov FIFA World Cup je zlučiteľný s právom Spoločenstva. To bráni FIFA udeliť výlučné práva vysielateľom na priamy prenos akýchkoľvek zápasov FIFA World Cup v Spojenom kráľovstve.
   Na podporu svojej žaloby žalobkyňa uvádza, že rozhodnutie Komisie je poznačené porušením základnej procesnej požiadavky tým, že neboli uvedené dôvody schválenia zahrnutia všetkých 64 zápasov FIFA World Cup na zoznam Spojeného kráľovstva.
   Ďalej žalobkyňa uvádza, že napadnuté rozhodnutie porušuje smernicu 89/552/EHS, keďže postup, ktorým postupovali britské orgány pri prijímaní opatrenia nebol jasný a transparentný, a tiež všetky zápasy hrané v rámci FIFA World Cup nemali pre britskú spoločnosť veľký význam.
   Žalobkyňa navyše uvádza, že napadnuté rozhodnutie porušuje majetkové práva žalobkyne tým, že jej bráni v udelení výhradných licencií na priame vysielanie akéhokoľvek zo zápasov hraných v rámci FIFA World Cup v Spojenom kráľovstve.
   Žalobkyňa ďalej uvádza, že napadnuté rozhodnutie porušuje ustanovenia Zmluvy ES o slobodnom poskytovaní služieb tým, že zbavuje žalobkyňu možnosti udeľovať licencie a vysielateľov možnosti získať výlučné práva na priame vysielanie akéhokoľvek zo zápasov FIFA World Cup v Spojenom kráľovstve.
   Žalobkyňa tiež uvádza, že napadnuté rozhodnutie porušuje ustanovenia Zmluvy ES o hospodárskej súťaži tým, že povoľuje zneužívajúce konanie kolektívneho dominantného postavenia alebo protisúťažnej dohody na získanie práv na priame vysielanie medzinárodných futbalových zápasov v Spojenom kráľovstve, a tým, že obmedzuje hospodársku súťaž na trhoch voľne prístupného televízneho vysielania, reklamy a plateného televízneho vysielania prémiových športov.
   Na záver žalobkyňa uvádza, že napadnuté rozhodnutie porušuje ustanovenia Zmluvy ES o práve usadiť sa tým, že obmedzuje prístup k výlučným právam na priame vysielanie v Spojenom kráľovstve na akýkoľvek zo zápasov hraných v rámci FIFA World Cup na subjekty, ktoré vstupujú, alebo potencionálne vstúpia na relevantný britský trh.
   
      (1)  Smernica Rady 89/552/EHS z 3. októbra 1989 o koordinácii určitých ustanovení zákonov, iných právnych predpisov alebo správnych opatrení v členských štátoch týkajúcich sa vykonávania činností televízneho vysielania (Ú. v. ES L 298, s. 23; Mim. vyd. 06/001, s. 224).
   
      (2)  Rozhodnutie Komisie 2007/730/ES zo 16. októbra 2007 o zlučiteľnosti opatrení, ktoré má prijať Spojené kráľovstvo podľa článku 3a ods. 1 smernice Rady 89/552/EHS o koordinácii určitých ustanovení zákonov, iných právnych predpisov alebo správnych opatrení v členských štátoch týkajúcich sa vykonávania činností televízneho vysielania, s právnymi predpismi Spoločenstva (Ú. v. EÚ L 295, s. 12).